Video: Die wêreld se eensaamste manSkermgreep uit die video Seldsame beeldmateriaal is vrygestel van ŉ lid van ŉ stam in die Amasone in Brasilië wat as die “eensaamste mens ter wêreld” beskryf word. Die man, vermoedelik in sy 50’s, bly al 22 jaar lank alleen nadat die laaste lede van sy stam vermoor is. Die rukkerige video, wat van ŉ afstand verfilm is en deur die Brasiliaanse regering se natuuragentskap Funai vrygestel is, wys hoe die gespierde man ŉ byl gebruik om ŉ boom af te kap. Die beeldmateriaal is wêreldwyd gedeel. Funai monitor die man al sedert 1996 van ŉ afstand af en wou bewys dat die man steeds leef om ŉ beperkingsbevel op die gebied waar hy woon, te hernu. Die gebied, ongeveer 4 000 hektaar, is omring deur privaat plase en ontbosde dele, maar die bevel verhoed enigiemand om die gebied te betree en hom te bedreig. Onder die Brasiliaanse grondwet het inheemse mense die reg tot grond. Baie min is bekend oor die man, selfs al was hy onder bespreking in verskeie nuusberigte en ŉ boek, The Last of the Tribe: The Epic Quest to Save a Lone Man in the Amazon deur die Amerikaanse verslaggewer Monte Reel. Volgens die inligting wat tot Funai se beskikking is, het geen buitestander nog ooit met die man gepraat nie. Hy is vermoedelik die enigste oorlewende ná ŉ groep van ses lede van sy stam in 1995 deur boere in die gebied aangeval is. Sy stam het nie ŉ naam nie en dit is ook nie bekend watter taal hulle gepraat het nie. Die beeldmateriaal is seldsaam, omdat daar tot dusver slegs een onduidelike foto van hom bestaan het. ŉ Filmmaker het dié foto geneem toe hy Funai vergesel het op ŉ moniteringsreis. Aktiviste sê hulle is dankbaar (en verras) om te sien dat die man klaarblyklik gesond en in ŉ goeie toestand is. Die agentskap het gesê hy het ŉ beleid dat hy nie kontak maak met geïsoleerde groepe nie en die man het dit ook al in die verlede duidelik gemaak dat hy nie enige kontak wil hê nie – hy het pyle geskiet op persone wat hom wou nader. Lees meer: BBC